النسوية ولا لفيمينيزم، هي واحد لمجموعة د لحركات لجتماعية وسّياسية ولإيديولوجيات لي كاتبغي تعرف وتنشئ وتوصل لتّساوي سّياسي ولقتصادي وشّخصي ولجتماعي ديال لجنسين. لفيمنيزم كايتّاخد لموقف لي كايقول بلّي لمجتمعات كاتعطي لأولوية لوجهة نّظر ديال راجل، وبلّي لمرا كاتظلم فهاد لمجتمعات. من بين لمجهودات باش هاتشي يتغير كاين محاربة لأفكار لمسبقة على لجندر وإنشاء فرص ونتائج تعليمية، مهنية و د تّعامل للمرا متساوية مع لّي عند رّاجل. لكلمة ديال فيمينيست ولا نسوي تتقال على الراجل ولا لمرا اللي تيكافحو باش المرا يكونو عندها نفس الحقوق فلمجتمع بلا ميتفرق بينها وبين الراجل على اساس الجنس ديالهم. حقوق بحال الحق ف الاجهاض ولا الحق فلورت قد قد مع الرجل هي أمثلة د حقوق اللي تشهر بها هاد الفكر و اللي ناداو بيه شي نسويات ونسويين. ولكن كاين حقوق اخرى اللي بفضل هاد النوع من الافكار بدلات الشكل د مجتمعات و السياسات د بلدان، بحال الحق فالتصويت و اللي باقي نسا كتار فالعالم محرومين منو تال ليوم. من الحقوق اللي تيناضلو عليها الفيمينيست ولا النسويين و النسويات فالعالم كاين: الحق فالتعليم، الحق فالشغل، الحق ف صالير ولا اجر متساو مع الراجل اذا تساواو بجوج ف القدرات و الكفاءات، الحق فلعطلة مورا لولادة.